|  |  |  |
| --- | --- | --- |
| ГРБОВИ ЗА МЕМОРАНДУМ | Република Србија  Аутономна покрајина Војводина  **Покрaјински секретaријaт зa енергетику, грађевинарство и саобраћај**  Сектор за саобраћај и инспекцијски надзор  Одeљење за инспекцијски надзору  Одсек за инспекцијски надзор у саобраћају  Булевар Михајла Пупина 16, 21000 Нови Сад  Т: +381 487 4324  F: +381 21 456 653  e-mail: [psegs@vojvodina.gov.rs](mailto:psegs@vojvodina.gov.rs) | |
|  | БРОЈ: 143-342-456/2020-05 | ДАТУМ: 20.11.2020. |

|  |
| --- |
| **Годишњи план рада инспекције безбедности пловидбе за 2021. годину** |

**Основ за обављање инспекцијског надзора**

Инспекцијски надзор у области водног саобраћаја се на државним водним путевима на територији АП Војводине спроводи на основу чл. 7. став 2. Закона о пловидби и лукама на унутрашњим водама („Службени гласник РС”, број 73/10, 121/12, 18/15, 96/15 – др. закон, 92/16 и 104/16 – др. закон, 113/17 – др. закон, 41/18, 95/18 – др. Закон, 37/19 – др. закон и 9/2020) и чл. 31. Закона о утврђивању надлежности Аутономне Покрајине Војводине („Сл. гласник РС“, бр. 99/09 и 67/12 – одлука УС). Послови инспекцијског надзора се спроводе као поверени послови.

Инспекцијски надзор се, у складу са Законом о инспекцијском надзору („Сл. гласник РС“, бр. 36/15 и 44/18-др. закон и 95/18), врши над применом одредаба Закона о пловидби и лукама на унутрашњим водама, као и из њега изведених подзаконских аката који се односе на државне водне путеве на територији АП Војводине.

**Основ надлежности:** Члан 7. Став 2. Закона о пловидби и лукама на унутрашњим водама којим је дефинисана надлежност инспектора безбедности пловидбе аутономне покрајине у извршењу инспекцијског надзора на државним водним путевима на територији аутономне покрајине, као поверених послова.

**Послови инспекцијског надзора:** Члан 248. Закона о пловидби и лукама на унутрашњим водама којим се дефинише дау вршењу инспекцијског надзора инспектор прегледа пловила, бродске исправе и књиге, исправе и књиге других пловила, исправе чланова посаде брода и других пловила, луке, пристаништа, привремена претоварна места, марине, купалишта, водни пут, пловидбу, изградњу објеката на пловном путу који утичу на безбедност пловидбе, објекте безбедности пловидбе, загађивање животне средине са пловила, превоз путника и ствари, као и другу потребну документацију од значаја за инспекцијски надзор.

**Преглед постојећег стања**

Инспекцијски надзор у водном саобраћају у делокругу надлежности Покрајинског секретаријата за енергетику, грађевинарство и саобраћај спроводи се на државним водним путевима на територији АП Војводине, што према Правилнику о категоризацији државних водних путева („Сл. гласник РС“, бр. 115/2013) чини 527,5 km категоризованог водног пута. Поступком редовног инспекцијског надзора прати се стање исправности и рада објеката безбедности пловидбе на каналским бродским преводницама: Бечеј, Куцура, Богојево, Нови Сад, Српски Милетић, Сомбор, Кајтасово, Ботош, Нови Бечеј, Стајићево и Бездан. Редовни инспекцијски надзор обухвата локације одређен за зимовање и стајање пловила на територији АП Војводине: у Банатској Паланци, Новом Саду (3 локације), Сомбору, Врбасу, Кикинди и Оџацима.

Стање бродских преводница које су тренутно неактивне за пловидбу и тежишно се користе за регулацију водног режима: Врбас, Мали Стапар, Шебешфок, Клек, Српски Итебеј и Панчево, се контролише у заједничким активностима са водном инспекцијом. Стање бродске преводнице Нови Бечеј – брана, као инфраструктурног дела ХсДТД на међудржавном водном путу реке Тисе, контролише се у заједничким активностима са републичком инспекцијом безбедности пловидбе.

Стање пристанишне инфраструктуре и претоварне делатности контролише се на 10 тренутно идентификованих локација унутар Хидросистема ДТД, кроз ванредни инспекцијски надзор (по пријавама надлежних републичких органа).

Инспекцијски надзор на водним путевима на територији АП Војводине, категоризованим за пловидбу пловила за рекреацију Правилником о категоризацији водних путева за пловидбу пловила за рекреацију („Сл. гласник РС“, бр. 23/19) спроводи се кроз заједнички инспекцијски надзор са републичким инспекцијским органима и инспекцијским органима јединица локалне самоуправе (ЈЛС) у ванредном поступку.

Извршење надзора пловила којима се обавља јавни превоз путника и плутајућих објеката намењених за привреду на каналу Бегеј, реци Тамиш и унутрашњим водама заштићених подручја (Палићко језеро, Борковачко језеро, Засавица, Царска Бара, Обедска Бара и Јегричка) и регистрованих купалишта спроводи се кроз заједнички инспекцијски надзор са републичким инспекцијским органима и инспекцијским органима јединица локалне самоуправе (ЈЛС) у ванредном поступку.

Ванредни инспекцијски надзор се спроводи и на некатегоризованим унутрашњим водама, на којима се обавља пловидба, претоварна делатност, као и друге активности регулисане Законом о пловидби и лукама на унутрашњим водама, по потреби - пријави, а у виду заједничке инспекције са републичким и инспекцијским органима ЈЛС.

Инспекцијски надзор се у поступку заједничке инспекције са републичком инспекцијом безбедности пловидбе, а по потреби и других инспекцијских органа, спроводи и на акваторији рудника за подводну експлоатацију угља у Ковину.

Заједнички инспекцијски надзор се по потреби организује, а у складу са одредбама из члана 11. и 12. Закона о инспекцијском надзору, са органима републичке инспекције безбедности пловидбе, републичке туристичке инспекције, водне инспекције, инспекције за заштиту животне средине, финансијске инспекције, као и других инспекцијских и управних органа и служби и инспекцијских органа локалних самоуправа.

**Планирање и извештавање**

Планирање инспекцијског надзора се спроводи у складу са одредбама из чл. 10. Закона о инспекцијском надзору, који се односи на План инспекцијског надзора. Годишњи план инспекцијског надзора инспекције безбедности пловидбе на територији АП Војводине, као поверених послова, одобрава надлежни републички орган Министарства грађевинарства, саобраћаја и инфраструктуре – сектор за инспекцијски надзор. Годишњи план инспекцијског надзора је основ за оперативно планирање, у складу са којим ће се спроводити и извештавање наведеног органа (месечно, полугодишње и годишње) о извршењу инспекцијског надзора. Основ планирања је у складу са одредбама чл. 8. (Праћење стања) и чл. 9. (Процена ризика), а извештавање у складу са чл. 11. (Усклађивање инспекцијског надзора) и 12. (Координација инспекцијског надзора), Закона о инспекцијском надзору.

На основу процене базиране на постојећем стању, подручју извршења надзора, расположивих материјално-техничких, временских и људских ресурса и утврђеном степену ризика, нормативна прерасподела времена и активности у извршењу инспекцијског надзора у 2021. години планира се према следећој дневној расподели:

|  |  |  |
| --- | --- | --- |
| **Расподела расположивих радних дана у 2021. години** | | |
| Укупан број дана у години | | 365 |
| Број нерадних дана током викенда | | 104 |
| Годишњи одмор | | 30 |
| Нерадни дани за празнике | | 8 |
| Укупно радних дана за рад | | 223 |
| Рад на терену-редован надзор | 30 | 223 |
| Рад на терену-контролни надзор | 25 |
| Рад на терену-ванредни надзор | 25 |
| Рад на терену-допунски надзор | 10 |
| Рад у канцеларији | 90 |
| Саветодавне посете | 10 |
| Редовни месечни састанци покрајинске инспекције са градским и општинским инспекцијама | 10 |
| Разне врсте састанака | 19 |
| Едукације | 4 |

**Начин спровођења инспекцијског надзора**

Инспекцијски надзор у области водног саобраћаја и безбедности пловидбе планира се у складу са врстама субјеката инспекцијског надзора, на основу којих се одрђује и степен ризика, према контролним листама јавно оглашеним на сајту Министарства грађевинарства, саобраћаја и инфраструктуре и на интернет страници http://www.inspektor.gov.rs/#/item/13/kontrolne-liste .

Инспекцијски надзор ће се, за потребе утврђивања наутичко-техничког стања објеката у предмету надзора, спроводити на терену стационирања објеката, а за потребе утврђивања прописаних дозвола и сагласности за обављање делатности, у пословним просторијама субјеката инспекцијског надзора и у седишту инспекције.

**Оперативни елемени Плана инспекцијског надзора безбедности пловидбе на државним водним путевима на територији АП Војводине у 2021. години**

1. **Циљеви инспекцијског надзора**

Циљеви инспекцијског надзора су да се у складу са Законом о инспекцијском надзору и чланом 7. став 2. Закона о пловидби и лукама на унутрашњим водама обезбеди континуирано спровођење Закона о пловидби и лукама на унутрашњим водама и одредбе из члана 30. Закона о утврђивању надлежности Аутономне Покрајине Војводине, на основу којег надлежни покрајински орган уређује и обезбеђује унутрашњи пловидбени превоз, безбедност пловидбе, услове и начин коришћења, одржавања, обележавања и заштите следећих државних водних путева:

|  |  |  |
| --- | --- | --- |
| **Пловни канал Хидросистема ДТД** | **Део водног пута** | **Категорија** |
| Бечеј - Богојево | od km 0 do km 90+200 | III |
| Нови Сад – Савино Село | od km 0 do km 4+400 | Va |
| od km 4+400 do km 39+100 | III |
| Врбас - Бездан | od km 6+300 do km 80+900 | II |
| Оџаци - Сомбор | od km 0 do km 27+800 | III |
| Бачки Петровац - Kaравуковo | od km 0 do km 52 | I |
| Пригревица - Бездан | od km 0 do km 31+700 | II |
| Косанчић – Мали Стапар | od km 0 do km 3+500 | II |
| od km 4+500 do km 21+100 | I |
| Бездан - Баја | od km 0 do km 12+700 | I |
| Банатска Паланка – Нови Бечеј | od km 0 do km 8+700 | Va |
| od km 8+700 do km 26 | III |
| od km 26 do km 27+500 | II |
| od km 27+500 do km 147+300 | III |
| Кикиндски канал | od km 0 do km 32 | II |

1. **Учесталост и обухват инспекцијског надзора**

Учесталост инспекције за субјектеинспекцијског надзора сврстаних у групу средњег ризика инспекцијски поступак ће се спроводити најмање једном у току године, по потреби у виду контролног надзора, више пута у току године, а за субјекте сврстане у групе висок и критичан, најмање два пута, по потреби и више пута у току године.

1. **Преглед надзираних субјеката код којих ће се вршити инспекцијски надзор, односно делатности или активности које ће се надзирати**

Преглед надзираних субјеката изводи се из утврђеног постојећег стања, као и база података Министарства грађевинарства, саобраћаја и инфраструктуре, Агенције за управљање лукама, Управе за утврђивање способности бродова за пловидбу (издвојено за сектор надлежности покрајинске инспекције безбедности пловидбе), ЈВП „Воде Војводине“ и других повезаних органа и организација.

Област надзора према делатностима и активностима изводи се из Закона о пловидби и лукама на унтрашњим водама на државним водним путевима и акваторијама на територији АП Војводине, на којима се спроводе активности регулисане наведеним законом, према следећем:

* Инспекцијски надзор стања водног пута и објеката безбедности пловидбе;
* Инспекцијски надзор специјалних пристаништа и привремених претоварних места;
* Инспекцијски надзор пловила, техничких пловних објеката и плутајућих објеката намењених за привредну делатност;
* Инспекцијски надзор овлашћења и исправа укрцаних чланова посаде пловила;
* Инспекцијски надзор пловила намењених за спорт и рекреацију, као и овлашћења корисника, у оквиру организованих наутичких манифестација и у индивидуалним активностима.

1. **Територијално подручје на коме ће се вршити инспекцијски надзор**

Територијално подручје инспекцијског надзора, на основу тачке 7. став 2. Закона о пловидби и лукама на унутрашњим водама, представљају категоризовани државни водни путеви на територији АП Војводине, у поступку редовног, ванредног, контролног и посебног надзора.

Водни путеви на територији АП Војводине категоризовани за пловидбу пловила за рекреацију, као и некатегоризоване унутрашње воде на којима се обавља пловидба и друге активности које су на основу меродавних закона предмет инспекцијског надзора, у поступку ванредног заједничког инспекцијског надзора.

1. **Процењени ризик**

На основу постојећег стања процена ризика по врстама делатности и предмету инспекцијског надзора разврстава се према следећем:

* Надзор стања објеката безбедности пловидбе: низак и средњи ниво ризика;
* Надзор локација намењених за стајање и зимовање пловила, пристанишне и претоварне инфраструктуре и делатности: средњи и висок ниво ризика;
* Надзор пловила, техничких пловних објеката, плутајућих објеката и укрцаних лица: висок и критичан.

Током календарске године се врши ажурирање постојеће базе података субјеката инспекцијског надзора, по нивоу ризика и врстама делатности, а у складу са мерилима предвиђеним постојећим контролним листама.

1. **Период у коме ће се вршити инспекцијски надзор**

Периодика извршења редовног инспекцијског надзора планира се према следећем: **Прво тромесечје:** Инспекцијски надзор на сектору Северно Бачког и Јужно Бачког округа; **Друго тромесечје:** Западно Бачки, Јужно Бачки, Сремски и Северно Банатски округ; **Треће тромесечје:** Јужно Банатски и Средње Банатски округ; **Четврто тромесечје:** Јужно Бачки и Средње Банатски округ. Ванредни инспекцијски надзор ће се спроводити по потреби, на целокупној територији АП Војводине.

1. **Информације о облицима инспекцијског надзора који ће се вршити**

На основу увида у постојеће податке о субјектима инспекцијског надзора и процене степена ризика опредељује се врста инспекцијског надзора: редован, ванредни, контролни или допунски. У форми Годишњег плана инспекцијског надзора информација о облицима и периодиком инспекцијског надзора се оглашава на сајту Покрајинског секретаријата, а субјекти се обавештавају о предстојећем надзору у складу са одредбама из члана 17. Закона о инспекцијском надзору.

1. **Ресурси инспекције који ће бити опредељени за вршење инспекцијског надзора**

Инспекцијски надзор на државним водним путевима на територији АП Војводине извршава један инспектор безбедности пловидбе, запослен у Покрајинском секретаријату за енергетику, грађевинарство и саобраћај, са седиштем у просторијама секретаријата, Бул. М. Пупина бр. 16, Нови Сад. Техничка подршка инспекцијског надзора је службени аутомобил из састава возног парка на задужењу Одељења за инспекцијски надзор у саобраћају и грађевини.

1. **Планиране мере и активности превентивног деловања инспекције**

Превентивно деловање инспекције спроводиће се у складу са одредбама из члана 13. Закона о испекцијском надзору, тежишно у форми саветодавних посета субјектима инспекцијског надзора, као и органима локалних самоуправа, органима и организацијама, као и кроз активно учешће на изради нових и променама постојећих законских решења. Зависно од стања на подручју надзора, у погледу епидемиолошке ситуације и околности на терену, предвиђена је повећана електронска комуникација са субјектима надзора, органима и организацијама и већи обим канцеларијског рада инспекције.

1. **Мере и активности за спречавање обављања делатности и вршења активности нерегистрованих субјеката и очекивани обим ванредних инспекцијских надзора**

Инспекцијским надзором нерегистрованих субјеката спроводиће се предвиђене законске мере у складу са одредбама Закона о пловидби и лукама на унутрашњим водама и подзаконским актима. Тежиште надзора нерегистрованих субјеката, на основу постојећих података и процена нивоа ризика, биће усмерено на надзор пловила намењених за привредну и претоварну делатност на подручју надлежности. На основу анализе вишегодишњих показатеља, очекивани обим ванредног надзора је око 40% укупног годишњег обима надзора.

|  |  |
| --- | --- |
| Одобрио:  Небојша Војновић, в.д. помоћник покрајинског секретара | Инспектор безбедности пловидбе:  Иван Јовановић |